Document ID: 32004L0011

Title and Content:
Οδηγία 2004/11/ΕΚ του Ευρωπαϊκού Κοινοβουλίου και του Συμβουλίου της 11ης Φεβρουαρίου 2004 για την τροποποίηση της οδηγίας 92/24/EΟΚ του Συμβουλίου σχετικά με τις συσκευές περιορισμού της ταχύτητας ή συναφή συστήματα περιορισμού της ταχύτητας ορισμένων κατηγοριών οχημάτων με κινητήρα TΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95, την πρόταση της Επιτροπής, τη γνώμη της Ευρωπαϊκής Οικονομικής και Κοινωνικής Επιτροπής, Αποφασίζοντας σύμφωνα με τη διαδικασία του άρθρου 251 της συνθήκης(1), Εκτιμώντας τα ακόλουθα: (1) Θα πρέπει να ληφθούν μέτρα ώστε να εξασφαλισθεί η εύρυθμη λειτουργία της εσωτερικής αγοράς. (2) Η οδηγία 92/24/ΕΟΚ του Συμβουλίου(2) συγκαταλέγεται στις επιμέρους οδηγίες στο πλαίσιο της διαδικασίας κοινοτικής έγκρισης που καθιερώθηκε με την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους(3). Οι διατάξεις και οι ορισμοί της οδηγίας 70/156/ΕΟΚ σχετικά με τα οχήματα, τα συστήματα οχημάτων, τα μέρη και τις χωρικές τεχνικές ενότητες εφαρμόζονται ούτως στην παρούσα οδηγία. (3) Οι συσκευές περιορισμού της ταχύτητας για οχήματα που χρησιμοποιούνται για τη μεταφορά επιβατών και για τη μεταφορά εμπορευμάτων με μέγιστη μάζα που υπερβαίνει τους 10 τόνους είχαν θετική συμβολή στην οδική ασφάλεια και στη μείωση των σοβαρών τραυματισμών σε περιπτώσεις ατυχημάτων, καθώς και στη μείωση της ατμοσφαιρικής ρύπανσης και της κατανάλωσης καυσίμων. (4) Η οδηγία 92/6/ΕΟΚ του Συμβουλίου, της 10ης Φεβρουαρίου 1992, σχετικά με την εγκατάσταση και τη χρήση διατάξεων περιορισμού της ταχύτητας σε ορισμένες κατηγορίες οχημάτων με κινητήρα στην Κοινότητα(4), επεκτάθηκε ώστε να καλύπτει ελαφρύτερα οχήματα με κινητήρα των κατηγοριών M2 και N2. Είναι, επομένως, απαραίτητο να τροποποιηθεί το πεδίο εφαρμογής της οδηγίας 92/24/EΟΚ όσον αφορά τις απαιτήσεις κατασκευής των συσκευών περιορισμού της ταχύτητας αναλόγως, ώστε να καλύπτονται οι ίδιες κατηγορίες οχημάτων με κινητήρα. (5) Η οδηγία 92/24/EΟΚ θα πρέπει, επομένως, να τροποποιηθεί αναλόγως, ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Η οδηγία 92/24/ΕΟΚ τροποποιείται ως εξής: 1. Το άρθρο 1 αντικαθίσταται από το ακόλουθο κείμενο: "Άρθρο 1 Για τους σκοπούς της παρούσας οδηγίας, νοούνται ως: - 'όχημα': οιοδήποτε όχημα με κινητήρα των κατηγοριών M2, M3, N2 ή N3, όπως καθορίζεται στο παράρτημα II της οδηγίας 70/156/EΟΚ, το οποίο προορίζεται να χρησιμοποιηθεί στο οδικό δίκτυο και έχει τουλάχιστον τέσσερις τροχούς και εκ κατασκευής μέγιστη ταχύτητα ανώτερη των 25 km/h,· - 'συσκευή περιορισμού της ταχύτητας': η συσκευή που περιορίζει την ταχύτητα και προορίζεται να χρησιμοποιηθεί σε όχημα που εμπίπτει στο πεδίο εφαρμογής της παρούσας οδηγίας, για την οποία μπορεί να χορηγηθεί έγκριση τύπου για χωριστή τεχνική ενότητα κατά την έννοια της οδηγίας 70/156/ΕΟΚ. Τα εκ κατασκευής ενσωματωμένα στα οχήματα συστήματα περιορισμού της ταχύτητας, πρέπει να πληρούν τις ίδιες απαιτήσεις με τις συσκευές περιορισμού της ταχύτητας.". 2. Στο παράρτημα Ι σημείο 1.1 τρίτο εδάφιο η πρώτη πρόταση αντικαθίσταται από το ακόλουθο κείμενο: "Σκοπός της παρούσας οδηγίας είναι ο περιορισμός, σε μια καθορισμένη τιμή, της ανώτατης ταχύτητας πορείας των οχημάτων μεταφοράς εμπορευμάτων των κατηγοριών N2 και N3 και των οχημάτων μεταφοράς επιβατών των κατηγοριών M2 και M3.". Άρθρο 2 1. Από τις 17 Νοεμβρίου 2004, τα κράτη μέλη δεν μπορούν, για λόγους που αφορούν τις συσκευές περιορισμού της ταχύτητας ή παρόμοια συστήματα: - να αρνούνται τη χορήγηση της έγκρισης τύπου ΕΚ ή εθνικής έγκρισης τύπου για όχημα, συσκευή περιορισμού της ταχύτητας ή συναφές σύστημα περιορισμού της ταχύτητας, - να απαγορεύουν την ταξινόμηση, πώληση ή χρήση οχήματος ή να αρνούνται την πώληση ή τη χρήση συσκευής περιορισμού της ταχύτητας ή συναφούς συστήματος περιορισμού της ταχύτητας, εφόσον τα οχήματα, οι συσκευές περιορισμού της ταχύτητας ή τα συναφή συστήματα περιορισμού της ταχύτητας πληρούν τις διατάξεις της οδηγίας 92/24/EΟΚ. 2. Από την 1η Ιανουαρίου 2005, τα κράτη μέλη απαγορεύουν, για λόγους που αφορούν τις συσκευές περιορισμού της ταχύτητας ή συναφή συστήματα περιορισμού της ταχύτητας, την πώληση, την ταξινόμηση ή τη χρήση οχημάτων, συσκευών περιορισμού της ταχύτητας ή συναφών συστημάτων περιορισμού της ταχύτητας που δεν πληρούν τις διατάξεις της οδηγίας 92/24/EΟΚ. Άρθρο 3 1. Πριν από τις 17 Νοεμβρίου 2004, τα κράτη μέλη θεσπίζουν και δημοσιεύουν τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την παρούσα οδηγία. Ενημερώνουν αμέσως την Επιτροπή σχετικά. Εφαρμόζουν τις διατάξεις αυτές από τις 18 Νοεμβρίου 2004. 2. Οι διατάξεις αυτές, όταν θεσπίζονται από τα κράτη μέλη αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αυτής καθορίζεται από τα κράτη μέλη. 3. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στο πεδίο που διέπει η παρούσα οδηγία. Άρθρο 4 Η παρούσα οδηγία τίθεται σε ισχύ την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 5 Η παρούσα οδηγία απευθύνεται στα κράτη μέλη. Στρασβούργο, 11 Φεβρουαρίου 2004.

Classification Labels:
638
637

Label Descriptions:
{"638": "Κυκλοφοριακές διατάξεις", "637": "ΜΕΤΑΦΟΡΕΣ"}

EuroVoc IDs (Original): 13
3131
2015

EuroVoc IDs (Expanded): 13
3131
2015

Dataset Source: meu

Split: train